**Príloha č. 3 výzvy: Návrh rámcovej dohody**

 **Rámcová zmluva o dielo na výmenu podlahových krytín**

uzatvorená podľa § 536 a nasl. zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) a podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

(ďalej len „**Zmluva**“)

**Článok I.**

**Zmluvné strany**

**Objednávateľ: Ministerstvo školstva, vedy, výskumu a športu Slovenskej republiky**

Sídlo: Stromová 1, 813 30 Bratislava

Zastúpený:

Osoba oprávnená rokovať

vo veciach zmluvných a

vo veciach technických: Ing. Štefan Verchovodko

Bankové spojenie: Štátna pokladnica

IBAN: SK8081800000007000065236

IČO: 00164381

DIČ: 2020798725

Telefón: +421 2 59 374 297

E-mail: sekretariat.ohs@minedu.sk

(ďalej len „**Objednávateľ**“)

a

**Zhotoviteľ:**

Sídlo:

Zastúpený:

Zapísaný:

Osoby oprávnené rokovať

vo veciach zmluvných

vo veciach technických:

Bankové spojenie:

IBAN:

IČO:

IČ DPH:

DIČ:

Telefón:

E-mail:

(ďalej len „**Zhotoviteľ**“)

(ďalej spolu len „**zmluvné strany**“)

**Článok II.**

**Preambula**

1. Objednávateľ v súlade s § 117 zákona o verejnom obstarávaní zadal zákazku s nízkou hodnotou s názvom **„Stavebné práce súvisiace s výmenou podlahových krytín“**, pričom táto Zmluva sa uzatvára ako výsledok verejného obstarávania.
2. Na základe tejto Zmluvy bude Zhotoviteľ povinný vykonať pre Objednávateľa výmenu podlahových krytín (ďalej len „Dielo“ „ako aj „čiastkové dielo“) a všetky s tým súvisiace činnosti za podmienok uvedených v tejto Zmluve.

**Článok III.**

**Predmet Zmluvy, miesto, rozsah a čas plnenia**

1. Predmetom Zmluvy je záväzok Zhotoviteľa za podmienok uvedených v tejto Zmluve vykonať pre Objednávateľa Dielo pozostávajúce z rekonštrukčných a stavebných prác (ďalej len „**Práce“)**, ktorýchrozsah, špecifikácia a cena sú uvedené v prílohe č. 1 (ďalej len „**príloha č. 1**“), ako aj z mimoriadnych prác podľa čl. V. ods. 6 ; a záväzok Objednávateľa zaplatiť Zhotoviteľovi za vykonanie Diela cenu podľa čl. V.
2. Objednávateľ sa touto Zmluvou zaväzuje poskytovať Zhotoviteľovi potrebnú súčinnosť nevyhnutnú na riadne plnenie tejto Zmluvy.
3. Rekonštrukčnými a stavebnými prácami na účely tejto Zmluvy sa rozumie  vykonanie Diela v objednávateľom určených objektoch   a pozostáva najmä z nasledovných Prác:

**a) PVC:** (doplní uchádzač)

**Rozloha v m²:** 1 000

**b) Koberec:** (doplní uchádzač)

**Rozloha v m²:** 1 000

**Popis prác:** strhávanie pôvodnej krytiny až na pôvodnú podkladovú vrstvu (minimálne 1x vrstva) s odvozom a ekologickou likvidáciou, odstraňovanie čiernej podložky /Matadorit/ jedna vrstva s odvozom a ekologickou likvidáciou, brúsenie a čistenie podkladu, odstraňovanie zvyškov lepidla – celoplošne, príprava podkladu pred nivelizáciou, u – zošívanie prasklín, brúsenie a povysávanie priemyselným vysávačom, hĺbková penetrácia podkladu min. 1x, nivelizácia podkladu min. 9 mm, celoplošné lepenie podlahovej krytiny PVC vrátane materiálu použitého na lepenie, s vynáškou a ekologickou likvidáciou zbytkového materiálu, celoplošné lepenie podlahovej krytiny – koberec vrátane materiálu použitého na lepenie, s vynáškou a ekologickou likvidáciou zbytkového materiálu, soklovanie - PVC, soklovanie – koberec výmena prahov s ekologickou likvidáciou.

1. Zhotoviteľ sa zaväzuje vykonať Práce podľa tejto Zmluvy v termínoch a v Objednávateľom určených objektoch, v zodpovedajúcej kvalite podľa požiadaviek Objednávateľa uvedených v jednotlivých čiastkových objednávkach (ďalej len “čiastkové objednávky“).
2. Zhotoviteľ berie na vedomie a súhlasí, že Práce bude vykonávať na etapy podľa čiastkových objednávok, počas pracovných dní aj dní pracovného pokoja, vrátane prípadných nočných prác.
3. Objednávateľ sa zaväzuje odovzdať a Zhotoviteľ sa zaväzuje prevziať pracovisko (t. j. miesto výkonu Prác) podľa požiadavky a potreby Objednávateľa.
4. Objednávateľ nie je povinný objednať si všetky Práce podľa prílohy č.1. a zároveň nie je povinný vyčerpať počas účinnosti tejto Zmluvy cenu uvedenú v čl. V. ods. 2 Zmluvy.

1. Veci potrebné na vykonanie Diela (stavebný materiál a pod.) je povinný obstarať Zhotoviteľ. Cena týchto vecí vrátane nákladov na ich dopravu je zahrnutá v cene za vykonanie Diela.

**Článok IV.**

**Práva a povinnosti zmluvných strán**

1. Zhotoviteľ sa zaväzuje pri vykonávaní Prác dbať na to, aby zamestnanci Objednávateľa neboli obmedzovaní pri výkone svojej činnosti, pričom je povinný najmä zvoliť vhodnú technológiu, tak, aby minimalizoval hluk, prašnosť, vibrácie.
2. Zhotoviteľ je povinný denne odstraňovať odpad a nečistotu spôsobenú svojou činnosťou. Odvoz a likvidáciu odpadu zabezpečí Zhotoviteľ na vlastné náklady, a to v súlade so zákonom č. 79/2015 Z. z. o odpadoch v znení neskorších predpisov. Taktiež je povinný predložiť objednávateľovi potvrdenie o tom, akým spôsobom naložil s odpadom, ktorý vznikol v súvislosti s vykonaným Dielom
3. Zhotoviteľ je povinný odo dňa prevzatia pracoviska viesť stavebný denník podľa ustanovenia §46d zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.
4. Osoba poverená Objednávateľom bude vykonávať Dohľad nad priebehom Prác (ďalej len „Dohľad“). Dohľad je oprávnený kontrolovať priebeh Prác, dávať pokyny na ich vykonanie podľa tejto Zmluvy Zhotoviteľovi zápisom do stavebného denníka, pričom musí rešpektovať technologický postup Prác.
5. Objednávateľ sa zaväzuje po celú dobu vykonávania Prác zabezpečiť Zhotoviteľovi voľný prístup na pracovisko, k zdroju elektrickej energie, vody a k sociálnym zariadeniam.
6. Objednávateľ sa zaväzuje riadne vykonané Dielo ako výsledok Prác vykonaných na základe čiastkovej objednávky (ďalej len „čiastkové dielo“) bez zjavných závad a nedorobkov prevziať. O prevzatí čiastkového diela spíšu zmluvné strany preberací protokol (ďalej len „preberací protokol“) podľa ods. 9 tohto článku.
7. Čiastkové dielo podľa ods. 6. tohto článku sa považuje za vykonané dňom podpísania  preberacieho protokolu. Zhotoviteľ si teda splní svoj záväzok, keď Objednávateľovi odovzdá čiastkové dielo v určenom rozsahu a v dohodnutom termíne podľa čiastkovej objednávky..
8. Objednávateľ bez zbytočného odkladu po písomnom alebo emailovom oznámení o ukončení Prác doručenom Zhotoviteľovi začne preberacie konanie. Objednávateľ je oprávnený neprevziať čiastkové dielo v prípade zistených vád a nedorobkov a nepodpísať preberací protokol podľa ods.9 tohto článku
9. O priebehu preberacieho konania spíšu zmluvné strany preberací protokol, ktorý bude podpísaný oprávnenými osobami zmluvných strán. Okrem základných údajov o čiastkovom diele bude preberací protokol obsahovať najmä:

1) zhodnotenie akosti vykonaných Prác,

2) súpis vád a nedorobkov s uvedením termínov ich odstránenia,

3) konštatovanie objednávateľa, či čiastkové dielo preberá, alebo nie (v prípade existencie vád),

4) dátum a podpisy oprávnených zástupcov zmluvných strán.

1. Objednávateľ poveruje vykonávaním dohľadu p. Ing. Štefana Verchovodka a p. Mgr. Alfreda Minicha a Zhotoviteľ poveruje vykonávaním stavebného dozoru Konateľa, alebo ním poverenú osobu.
2. Zhotoviteľ zodpovedá za to, že jeho zamestnanci a pracovníci vykonávajúci prácu pre neho (ďalej spolu označovaní ako „**Pracovníci**“ alebo jednotlivo „**Pracovník**“) budú v plnom rozsahu dodržiavať interné bezpečnostné predpisy a prevádzkový a hygienický režim Objednávateľa, v prípade, že Objednávateľ má takéto predpisy schválené a riadne s nimi Zhotoviteľa oboznámil. Zhotoviteľ zodpovedá za zabezpečenie organizácie práce svojich Pracovníkov, za oboznámenie svojich Pracovníkov s internými bezpečnostnými predpismi a prevádzkovým a hygienickým režimom Objednávateľa, so zákonom č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov,  a zákonom č. 314/2001 Z. z, o ochrane pred požiarmi v znení neskorších predpisov , ako aj za ich dodržiavanie. Pracovníci Zhotoviteľa majú zakázané nahliadať do písomných dokladov (spisovej dokumentácie) Objednávateľa a používať technické prostriedky Objednávateľa (telefón, počítačová a reprografická technika a pod.).
3. Zhotoviteľ zodpovedá za to, že práceneschopnosť, dovolenky a iná neprítomnosť Pracovníkov v práci, pokiaľ dôvodom nie je štrajk alebo vyššia moc, neovplyvnia plnenie predmetu tejto Zmluvy. V prípade neprítomnosti Pracovníka na pracovisku Zhotoviteľ zabezpečí jeho náhradu v najkratšom možnom čase od zistenia uvedenej skutočnosti, najneskôr do 24 hodín.
4. Zhotoviteľ sa zaväzuje odovzdať všetky predmety, ktoré možno považovať za stratené, a ktoré nájdu Pracovníci na pracovisku, osobe určenej Objednávateľom, a tejto tiež hlásiť zistené závady a poškodenia nábytku a ostatných zariadení nachádzajúcich sa na pracovisku.
5. Zhotoviteľ je povinný odovzdať Objednávateľovi vypratané pracovisko súčasne s odovzdaním diela.
6. V prípade zistenia akejkoľvek udalosti, pri ktorej hrozí vznik škody na živote, zdraví, majetku alebo životnom prostredí, Zhotoviteľ je povinný túto udalosť okamžite nahlásiť Objednávateľovi a príslušným orgánom štátnej správy, a je povinný vykonať všetky potrebné opatrenia na zamedzenie vzniku škody alebo na zamedzenie jej zväčšovania.
7. Zhotoviteľ sa zaväzuje, že do 10 dní.. od podpisu tejto Zmluvy obidvomi zmluvnými stranami predloží objednávateľovi úradne overenú kópiu poistnej zmluvy - poistenie zodpovednosti za škodu a potvrdenie o zaplatení poistenia minimálne na obdobie realizácie celého diela s poistným krytím v minimálnej výške ceny Diela. Ak doklad o uzavretom poistení a potvrdenie o zaplatení poistenia nebudú predložené, Objednávateľ to bude považovať za závažné porušenie zmluvných podmienok a od zmluvy odstúpi podľa čl. 9 ods. 2 písm. d) tejto Zmluvy.
8. Zhotoviteľ bez predchádzajúceho písomného súhlasu objednávateľa nemá právo previesť práva a povinnosti vyplývajúce z tejto Zmluvy na tretiu osobu. Zmluvné strany sa výslovne dohodli, že bez predchádzajúceho písomného súhlasu objednávateľa nie je Poskytovateľ oprávnený ani postúpiť akékoľvek pohľadávky tretej osobe, ktoré mu vznikli voči Objednávateľovi podľa alebo na základe tejto Zmluvy.
9. Ak Zhotoviteľ časť predmetu Zmluvy plní prostredníctvom tretej osoby (tzv. subdodávateľ), je zodpovedný Objednávateľovi, ako keby plnil sám predmet Zmluvy.
10. V prípade, ak Zhotoviteľ alebo jeho subdodávateľ majú povinnosť byť zapísaný v registri partnerov verejného sektora (ďalej len „register“) v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov, táto povinnosť musí byť splnená pred podpisom tejto Zmluvy. Poskytovateľ a jeho subdodávateľ musia spĺňať podmienku zápisu počas celého trvania Zmluvy.
11. Poskytovateľ je povinný oznámiť Objednávateľovi každú zmenu v registri, týkajúcu sa tak Poskytovateľa ako aj jeho subdodávateľa.

**Článok V.**

**Cena**

1. Cena za vykonanie Diela (ďalej len „cena za vykonanie Diela“) je stanovená dohodou zmluvných strán v súlade so zákonom č. 18/1996 Z. z. o cenách v znení neskorších predpisov a vyhláškou Ministerstva financií Slovenskej republiky č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov, pričom zmluvné strany vychádzali pri dohode o cene z cenovej ponuky Zhotoviteľa predloženej počas verejného obstarávania. Výška ceny za vykonanie Diela je nemenná počas celého obdobia platnosti a účinnosti Zmluvy.
2. Cena za vykonanie Diela nesmie presiahnuť sumu vo výške  **Eur bez DPH** (slovom: eur bez DPH) a s............................. DPH (slovom:............) počas  **24. mesiacov.**
3. Cena za vykonanie Diela zahŕňa všetky priame aj nepriame náklady Zhotoviteľa súvisiace s vykonaním Diela.
4. Daň z pridanej hodnoty (DPH) k cene za vykonanie Diela bude účtovaná podľa platných právnych predpisov.
5. Kalkulácia cien s mernými jednotkami Prác je uvedená v prílohe č. 1. Návrh na plnenie kritérií. Počet merných jednotiek Prác uvedených v prílohe č. 1 je predpokladaný. Objednávateľ si vyhradzuje právo meniť množstvo jednotlivých položiek, avšak pri zachovaní jednotkových cien a ceny za vykonanie Diela. Jednotkové ceny Prác sú nemenné počas celého obdobia platnosti a účinnosti Zmluvy.
6. Zmluvné strany sa dohodli, že v prípade požiadavky Objednávateľa na poskytnutie mimoriadnych prác, Zhotoviteľ tieto vykoná na základe písomnej alebo emailovej objednávky Objednávateľa. Na účely tejto Zmluvy sa za mimoriadne práce považujú práce, ktoré nie je možné predpokladať a ktorých potreba vznikne počas vykonávania Diela. Cena týchto prác je zahrnutá v cene za vykonanie Diela.
7. Objednávateľ na vykonanie Diela neposkytne Zhotoviteľovi žiadne preddavky.

**Článok VI.**

**Spôsob fakturácie, platobné podmienky a zmluvné pokuty**

1. Objednávateľ uhradí Zhotoviteľovi cenu za čiastkové dielo až následne po doručení faktúry vystavenej Zhotoviteľom, a to bezhotovostných platobným stykom. Súčasťou faktúry bude riadne podpísaný preberací protokol vo forme Technického listu uvedeného prílohe č. 2.
2. Splatnosť faktúry je 30 dní odo dňa jej doručenia Objednávateľovi.
3. Faktúra musí obsahovať náležitosti podľa zákona č. 222/2004 Z. z. o dani z pridanej hodnoty v  znení neskorších predpisov a jej prílohou musí byť preberací protokol podľa  prílohy č.2 potvrdený obidvoma zmluvnými stranami. V prípade, ak faktúra nebude obsahovať uvedené náležitosti, alebo jej prílohou nebude preberací protokol potvrdený zmluvnými stranami, má Objednávateľ právo vrátiť faktúru do 5 pracovných dní od jej doručenia Zhotoviteľovi na doplnenie alebo prepracovanie. V takomto prípade nová lehota splatnosti faktúry začne plynúť doručením opravenej alebo doplnenej faktúry Objednávateľovi.
4. V prípade omeškania Objednávateľa s úhradou vystavených faktúr je Zhotoviteľ oprávnený uplatniť si voči Objednávateľovi úroky z omeškania v sadzbe podľa § 369a Obchodného zákonníka.
5. V prípade omeškania Zhotoviteľa s plnením predmetu Zmluvy podľa článku III. ods. 1., 3.  v termínoch podľa článku III. ods. 4., je Objednávateľ oprávnený vyúčtovať Zhotoviteľovi zmluvnú pokutu vo výške 100,- Eur za každý aj začatý deň omeškania.
6. Zaplatením zmluvnej pokuty a úrokov z omeškania nie sú dotknuté nároky zmluvných strán na náhradu škody podľa § 373 a nasl. Obchodného zákonníka.

**Článok VII.**

**Záruka za akosť**

1. Zhotoviteľ zodpovedá za to, že Dielo ako výsledok všetkých Prác, ako aj každé jedno čiastkové dielo bude vykonané podľa podmienok dohodnutých v tejto Zmluve a v prílohe č.1 a podľa príslušných STN noriem, a že počas záručnej doby bude mať obvyklé úžitkové vlastnosti.
2. Zhotoviteľ zodpovedá za vady, ktoré má čiastkové dielo v čase jeho prevzatia Objednávateľom. Za vady, ktoré sa prejavia po prevzatí čiastkového diela, zodpovedá Zhotoviteľ vtedy, ak boli spôsobené jeho konaním a porušením jeho povinností.
3. Záručná doba je 24 mesiacov a začne plynúť pre každé čiastkové dielo osobitne, a to odo dňa riadneho prevzatia čiastkového diela Objednávateľom.
4. Objednávateľ je povinný vady čiastkového diela zistené po prevzatí čiastkového diela počas záručnej doby (ďalej len “reklamované vady“) písomne alebo emailom oznámiť Zhotoviteľovi bez zbytočného odkladu po ich zistení. V oznámení musí Objednávateľ reklamované vady popísať a uviesť, ako sa prejavujú.
5. Zhotoviteľ je povinný sa vyjadriť písomne alebo emailom k oznámeniu o reklamovaných vadách do 3 dní odo dňa jeho doručenia. Zmluvné strany sa zaväzujú najneskôr do 2 pracovných dní od doručenia vyjadrenia Zhotoviteľa k oznámeniu o reklamovaných vadách uskutočniť obhliadku reklamovanej vady a z obhliadky spísať zápisnicu, v ktorej určia aj termín začatia a ukončenia odstraňovania reklamovaných vád. Ak sa Zhotoviteľ nedostaví na obhliadku i napriek opakovanej výzve, Objednávateľ vypracuje zápisnicu, v ktorej určí termín začatia a ukončenia odstraňovania reklamovaných vád a doručí ju na poštovú adresu Zhotoviteľa uvedenú v záhlaví tejto Zmluvy. Zhotoviteľ sa zaväzuje začať s odstraňovaním reklamovaných vád v termíne uvedenom v zápisnici. Zhotoviteľ je povinný reklamované vady bezplatne na vlastné náklady odstrániť.
6. V prípade, ak Zhotoviteľ v termíne uvedenom v ods. 5. nezačne s odstraňovaním vád, je Objednávateľ oprávnený odstrániť vady sám alebo prostredníctvom tretej osoby, pričom Zhotoviteľ je povinný nahradiť mu náklady preukázateľne vynaložené na odstránenie vád.
7. Objednávateľ sa zaväzuje umožniť Zhotoviteľovi prístup do priestorov objektov Objednávateľa v rozsahu potrebnom na odstránenie vád diela.
8. Zodpovednosť za vady sa ďalej spravuje ustanovením § 560 a nasl. Obchodného zákonníka.

**Článok VIII.**

**Zodpovednosť za škodu**

1. Zhotoviteľ zodpovedá Objednávateľovi za všetky škody, ktoré vzniknú Objednávateľovi pri realizácii Diela, ako aj po ukončení realizácie Diela v dôsledku porušenia jeho povinností vyplývajúcich zo Zmluvy, zo všeobecne záväzných právnych predpisov alebo z interných predpisov Objednávateľa, s ktorými bol Zhotoviteľ oboznámený. Objednávateľ je oprávnený jednostranne započítať splatné nároky na náhradu škody voči cene za vykonané Práce podľa tejto Zmluvy a Zhotoviteľ zníži cenu fakturácie o túto príslušnú sumu.
2. V prípade vzniku škody sa zmluvné strany  zaväzujú o tejto skutočnosti vzájomne sa bez zbytočného odkladu e-mailom informovať, najneskôr do 1 dňa od vzniku škody.
3. Zodpovednosť za škodu sa ďalej spravuje ustanovením § 373 a nasl. Obchodného zákonníka.

**Článok IX.**

**Trvanie a zánik Zmluvy**

1. Zmluva sa uzatvára na dobu určitú, a to na 24 mesiacov od účinnosti Zmluvy, resp. do vyčerpania finančného limitu podľa čl. V. ods. 2 Zmluvy, v závislosti od toho, ktorá z týchto skutočností nastane skôr.
2. Zmluva zaniká:
3. uplynutím doby uvedenej v ods. 1.,
4. vyčerpaním finančného limitu Objednávateľa uvedeného v ods. 1.,
5. písomnou dohodou zmluvných strán,
6. odstúpením od Zmluvy,
7. uplynutím 3-mesačnej výpovednej lehoty na základe písomnej výpovede ktorejkoľvek zo zmluvných strán, a to aj bez uvedenia výpovedného dôvodu. Výpovedná lehota začne plynúť prvým dňom mesiaca nasledujúceho po mesiaci, v ktorom bola výpoveď doručená druhej zmluvnej strane na poštovú adresu uvedenú v záhlaví Zmluvy.
8. Zmluvné strany sa dohodli, že porušenie zmluvných povinností označených za podstatné zakladá oprávnenie odstúpiť od tejto Zmluvy podľa § 344 a nasl. Obchodného zákonníka tej strane, ktorá je porušením zmluvných povinností dotknutá.
9. Za podstatné porušenie tejto Zmluvy Zhotoviteľom sa považuje porušenie povinností ustanovených v čl. III., IV., V., VII. a X. tejto zmluvy.
10. Za podstatné porušenie tejto Zmluvy Objednávateľom sa považuje omeškanie s úhradou faktúry dlhšie ako 60 dní, avšak za splnenia podmienky, že zo strany Objednávateľa nedôjde k úhrade faktúry ani v dodatočnej primeranej lehote nie kratšej ako 10 dní stanovenej Zhotoviteľom v písomnej výzve riadne doručenej Objednávateľovi, to však a zároveň len v prípade, ak Dielo resp. čiastkové dielo bolo vyhotovené a odovzdané riadne, včas a bez akýchkoľvek vád.
11. Zhotoviteľ má nárok na pomernú časť ceny za Práce vykonané do dňa, v ktorom bola porušená povinnosť, ktorá zakladá právo Objednávateľa na odstúpenie od Zmluvy.
12. Účinky odstúpenia nastanú dňom doručenia písomného oznámenia o odstúpení druhej zmluvnej strane na poštovú adresu uvedenú v záhlaví tejto Zmluvy.
13. Odstúpením od Zmluvy zanikajú všetky práva a povinnosti zmluvných strán s výnimkou nároku na zmluvnú pokutu, na úroky z omeškania, na náhradu škody, ako aj ďalších nárokov, z ktorých povahy vyplýva, že trvajú aj po ukončení zmluvy (nároky zo zodpovednosti za vady a pod.) Ustanovenie ods. 6. tohto článku tým nie je dotknuté.
14. Odstúpenie od Zmluvy musí byť písomné, odôvodnené a musí byť doručené druhej zmluvnej strane na poštovú adresu uvedenú v záhlaví tejto Zmluvy. Odstúpením sa Zmluva zrušuje od momentu doručenia písomného vyhotovenia odstúpenia druhej Zmluvnej strane.

**Článok X.**

**Záväzok mlčanlivosti**

1. Zmluvné strany sú povinné zachovávať mlčanlivosť o všetkých informáciách označených zmluvnými stranami ako dôverné, ktoré im boli poskytnuté, alebo ktoré inak získali v súvislosti s plnením Zmluvy, resp. ktoré súvisia s predmetom jej plnenia, a to aj po ukončení účinnosti Zmluvy, s výnimkou nasledujúcich prípadov:
	1. ak je poskytnutie informácie vyžadované od dotknutej zmluvnej strany príslušnými právnymi predpismi (napr. zákon č. 211/2000 Z. z. slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov),
	2. ak je informácia verejne dostupná z iného dôvodu, ako je porušenie povinnosti mlčanlivosti dotknutou zmluvnou stranou,
	3. ak sa informácie stanú po podpise Zmluvy verejne známymi alebo ich možno po tomto dni získať z bežne dostupných informačných prostriedkov,
	4. ak je informácia poskytnutá odborným poradcom dotknutej zmluvnej strany (vrátane právnych, účtovných, daňových a iných poradcov), ktorí sú buď viazaní všeobecnou profesionálnou povinnosťou mlčanlivosti, alebo ak sa voči dotknutej zmluvnej strane zaviazali povinnosťou mlčanlivosti,
	5. ak sa informácie poskytnú na účely súdneho, rozhodcovského, správneho alebo iného konania, ktorého je dotknutá zmluvná strana účastníkom,
	6. ak je informácia poskytnutá so súhlasom druhej zmluvnej strany.
2. Za dôverné informácie sa považujú najmä informácie podľa § 22 ods. 1 a 2 zákona o verejnom obstarávaní.
3. Zmluvné strany sa zaväzujú, že dôverné informácie bez predchádzajúceho písomného súhlasu druhej zmluvnej strany nepoužijú pre seba alebo pre tretie osoby, neposkytnú tretím osobám, a ani neumožnia prístup tretích osôb k dôverným informáciám. Za tretie osoby sa nepokladajú členovia orgánov zmluvných strán, audítori alebo právni poradcovia zmluvných strán, ktorí sú ohľadne im sprístupnených informácií viazaní povinnosťou mlčanlivosti na základe všeobecne záväzných právnych predpisov.

**Článok XI.**

**Komunikácia, doručovanie písomností**

1. Zmluvné strany sa dohodli, že budú prednostne komunikovať prostredníctvom oprávnených osôb určených v záhlaví tejto Zmluvy. Oprávnené osoby sú v rámci komunikácie oprávnené komunikovať najmä telefonicky a e-mailom, pričom sa tieto spôsoby komunikácie považujú za bežnú komunikáciu.
2. Ak táto Zmluva výslovne neuvádza inak, akákoľvek informácia, oznámenie, podklad alebo iná komunikácia, ktorá sa nepovažuje za bežnú, a ktorá sa má odovzdať alebo vykonať podľa tejto Zmluvy smerom k druhej zmluvnej strane, bude mať písomnú podobu, najmä ak ide o právne úkony týkajúce sa zmeny alebo skončenia zmluvného vzťahu založeného touto Zmluvou.
3. Informácia, oznámenie, podklad alebo iná komunikácia uvedená v ods. 2. sa bude považovať za odovzdanú, ak bola doručená osobne alebo poštou na adresu druhej zmluvnej strany uvedenú v záhlaví tejto Zmluvy.
4. Zmluvné strany sú povinné bezodkladne oznamovať si navzájom zmenu kontaktných údajov uvedených v záhlaví tejto Zmluvy. Účinnosť nových kontaktných údajov nastane momentom doručenia oznámenia o ich zmene druhej zmluvnej strane.

5. V prípade, ak zmluvná strana doporučenú zásielku alebo osobne doručovanú zásielku odmietne prevziať alebo zásielku doručovanú poštou pošta vráti druhej zmluvnej strane ako nevyzdvihnutú v úložnej lehote napriek tomu, že bola zasielaná na kontaktné údaje uvedené v tejto Zmluve pre doručovanie, považuje sa zásielka za doručenú dňom vrátenia zásielky ako nevyzdvihnutej, príp. nedoručenej z akýchkoľvek dôvodov, alebo dňom, v ktorom si adresát osobne doručenú zásielku odmietol prevziať.

**Článok XII.**

**Osobitné a záverečné ustanovenia**

1. Zmluvné strany sa dohodli, že túto Zmluvu je možné meniť len písomnými, riadne očíslovanými dodatkami k tejto Zmluve, podpísanými oprávnenými zástupcami oboch zmluvných strán, ak to neodporuje § 18 zákona o verejnom obstarávaní.

1. Právne vzťahy touto Zmluvou výslovne neupravené sa riadia príslušnými ustanoveniami Obchodného zákonníka a súvisiacich právnych predpisov.
2. Zmluvné strany vyhlasujú, že si túto Zmluvu prečítali, jej obsahu porozumeli a na znak súhlasu ju podpisujú.
3. Táto Zmluva sa vyhotovuje v šiestich originálnych rovnopisoch, z ktorých po podpise dostane štyri rovnopisy Objednávateľ a dva rovnopisy dostane Zhotoviteľ.

1. Zmluva nadobúda platnosť dňom jej podpísania zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv.

1. Neoddeliteľnou súčasťou tejto Zmluvy je príloha:

Príloha č. 1 – Návrh na plnenie kritérií

 Príloha č. 2 – Technický list

V Bratislave dňa: V Bratislave dňa:

Za Objednávateľa: Za Zhotoviteľa:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Príloha č. 1 zmluvy** – Návrh na plnenie kritéria

 **Návrh na plnenie kritérií**

 **„Stavebné práce súvisiace s výmenou podlahových krytín v objektoch MŠVVaŠ SR “**

|  |  |
| --- | --- |
| Identifikácia uchádzača |  |
| Sídlo |  |
| IČO |  |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Por.č.** | **Položka** | **Typ/Merná jednotka** | **Požadovaný****rozsah v m2** | **Jednotková cena v EUR bez DPH** | **Cena celkom za požadovaný rozsah v EUR bez DPH** | **Sadzba**  **DPH** | **Výška DPH v EUR** | **Cena celkom v EUR vrátane DPH** |
|  1.1 | PVC - podlahová krytina heterogénna vrátane stratného, hrúbka min.2,5 mm, nášľapná vrstva min. 0,60 mm, zvuková izolácia min. 10dB, objektová záťaž min. 33, soklovanie- biela lišta alebo lišta vo farbe PVC minimálny výber zo šiestich farebných odtieňov, vzor: parkety |  | 1000 |  |  |  |  |  |
| 1.2. | Koberec - podlahová krytina vrátane stratného, uzlíkový 100% PA, podklad AB, váha vlasu 480g/m², celk. Váha 1670g/m2, výška vlasu min. 4mm, objektová záťaž. min.trieda 32, kobercové sokle, spotrebný materiál, koberec, minimálny výber zo šiestich farebných odtieňov bez vzoru. |  | 1 000 |  |  |  |  |  |
| 2.1 | Strhávanie pôvodnej krytiny až na pôvodnú podkladovú vrstvu (minimálne 1x vrstva) s odvozom a ekologickou likvidáciou | m2 | 2 000 |  |  |  |  |  |
| 2.2 | Odstraňovanie čiernej podložky /Matadorit/ jedna vrstva s odvozom a ekologickou likvidáciou  | m2 | 2 000 |  |  |  |  |  |
| 2.3 | Brúsenie a čistenie podkladu, odstraňovanie zvyškov lepidla – celoplošne | m2 | 2 000 |  |  |  |  |  |
| 2.4 | Príprava podkladu pred nivelizáciou, u – zošívanie prasklín, brúsenie a povysávanie priemyselným vysávačom | m2 | 2 000 |  |  |  |  |  |
| 2.5 | Hĺbková penetrácia podkladu min. 1x | m2 | 2 000 |  |  |  |  |  |
| 2.6 | Nivelizácia podkladu min. 9 mm | m2 | 2 000 |  |  |  |  |  |
| 2.7 | Celoplošné lepenie podlahovej krytiny PVC vrátane materiálu použitého na lepenie, s vynáškou a ekologickou likvidáciou zbytkového materiálu | m2 | 1 000 |  |  |  |  |  |
| 2.8 | Celoplošné lepenie podlahovej krytiny – koberec vrátane materiálu použitého na lepenie, s vynáškou a ekologickou likvidáciou zbytkového materiálu | m2 | 1 000 |  |  |  |  |  |
| 2.9 | Soklovanie – PVC biele hranaté lišty, výška min. 6mm | bm | 2 000 |  |  |  |  |  |
| 2.10 | Soklovanie – koberec - kobercová lišta biela a v nej lepený koberec podľa CP | bm | 2 000 |  |  |  |  |  |
| 2.11 | Výmena prahov s ekologickou likvidáciou | ks | 100 |  |  |  |  |  |
| **Cena celkom za predmet zákazky v EUR** |  |  |  |  |

V .................... dňa .................... ........................................................

 meno a priezvisko, funkcia, podpis osoby oprávnenej predložiť ponuku

**Príloha č. 2 zmluvy** – Technický list - preberací protokol (príloha v (pdf)

|  |
| --- |
| **Preberací protokol** |
| Dodávateľ | Objednávateľ |
|  |  **Ministerstvo školstva, vedy, výskumu a športu Slovenskej republiky** Stromová 1,  813 30 Bratislava IČO: 00164381 |
| Dátum uskutočnenia prác | Objekt objednávateľa |  |
|  | Kancelária/e č. |  |
|  |  |  |  |
| **Materiál - tovar** |
| **Technické vlastnosti** | **Merná jednotka** | **Skutočne dodaný tovar** |
| PVC podľa rámcovej dohody |  m2 |  |
| Koberec podľa rámcovej dohody |  m2 |  |
| **Stavebné práce** |
| **Technické vlastnosti** | **Merná jednotka** | **Skutočne vykonané práce** |
| Strhávanie pôvodnej krytiny až na pôvodnú podkladovú vrstvu (minimálne 1x vrstva) s odvozom a ekologickou likvidáciou |  m2 |  |
| Odstraňovanie čiernej podložky /Matadorit/ jedna vrstva s odvozom a ekologickou likvidáciou |  m2 |  |
| Brúsenie a čistenie podkladu, odstraňovanie zvyškov lepidla – celoplošne |  m2 |  |
| Príprava podkladu pred nivelizáciou, u – zošívanie prasklín, brúsenie a povysávanie priemyselným vysávačom |  m2 |  |
| Hĺbková penetrácia podkladu min. 1x |  m2 |  |
| Nivelizácia podkladu min. 9 mm |  m2 |  |
| Celoplošné lepenie podlahovej krytiny PVC vrátane materiálu použitého na lepenie, s vynáškou a ekologickou likvidáciou zbytkového materiálu |  m2 |  |
| Soklovanie - PVC |  bm |  |
| Soklovanie - koberec |  bm  |  |
| Výmena prahov s ekologickou likvidáciou |  ks |  |
| Dolupodpísaní zástupcovia súhlasia s vyššie uvedenými skutočne vykonanými stavebnými prácami a dodaným tovaromPoznámka: |
|  |  |
| Dátum a podpis dodávateľa | Dátum a podpis objednávateľa |